อยุธยาคลอดทาร์เก็ตฟันด์5ลุยซื้อหุ้นไทยต่อ
&nbsp;บลจ.อยุธยา คลอดกองทุนทารเก็ตฟันด์ลุยซื้อหุ้นไทยเป็นกองที่ 5 ชูเศรษฐกิจ-กำไรบจ.แกร่งหนุนตลาด ตั้งเป้า 10% ภายใน 1 เดือน ขายวันที่ 12-23 พ.ค.นี้
11 พ.ค. 2554

บลจ.อยุธยา คลอดกองทุนทารเก็ตฟันด์ลุยซื้อหุ้นไทยเป็นกองที่ 5 ชูเศรษฐกิจ-กำไรบจ.แกร่งหนุนตลาด ตั้งเป้า 10% ภายใน 1 เดือน ขายวันที่ 12-23 พ.ค.นี้ 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา เปิดเผยว่า บริษัทฯ จะเสนอขายกองทุนเปิดกรุงศรีอิควิตี้ 10% ทาร์เก็ต 5 (KFEQ10-5) ต่อเนื่องจากการเสนอขาย 4 กองทุนที่ผ่านมาที่สร้างผลตอบแทนได้ตามเป้าภายในเวลาอันสั้นทุกกองทุน โดยกองทุนนี้จะเปิดขายวันที่ 12-23 พ.ค.2554  เป็นกองทุนที่กำหนดเป้าหมายและจ่ายคืนผลตอบแทนให้แก่ผู้ลงทุนเมื่อหน่วยลงทุนมีมูลค่าเพิ่มประมาณ10% หรือไม่ต่ำกว่า 11.11 บาทต่อหน่วย ภายในเวลาประมาณ 1 ปีหรือน้อยกว่า 
กองทุนจะลงทุนในหุ้นที่มีปัจจัยพื้นฐานที่ดีและมีแนวโน้มการเติบโตสูงโดยใช้กลยุทธ์การลงทุนจากความเชี่ยวชาญในการเลือกหลักทรัพย์และความคล่องตัวในการปรับกลยุทธ์การลงทุนตามสถานการณ์เพื่อสร้างผลตอบแทนตามเป้าหมายภายใต้ความเสี่ยงที่เหมาะสม
"ความกังวลในความไม่แน่นอนเกี่ยวกับปัจจัยต่างประเทศทำให้ราคาสินค้าโภคภัณฑ์และดัชนีตลาดหลักทรัพย์ฯปรับตัวลดลงในช่วงที่ผ่านมา  แต่เศรษฐกิจไทยและกำไรบริษัทจดทะเบียน(บจ.)ในไทยยังคงเติบโตอย่างแข็งแกร่ง จึงเป็นโอกาสในการทำกำไรให้แก่นักลงทุนที่รับความผันผวนของราคาหุ้นในระยะสั้นได้"นายฉัตรพี กล่าว